**เค้กกบ** (อังกฤษ: Frog cake) เป็นของหวานของประเทศออสเตรเลียรูปหัวกบ ประกอบด้วย เค้กฟองน้ำและครีมคลุมด้วยฟงดอง สร้างสรรค์โดยร้านขนมปังบัลฟอร์ส (Balfours) เมือราวปี ค.ศ. 1923 และกลายเป็นขนมยอดนิยมในรัฐเซาท์ออสเตรเลียในเวลาไม่นาน เดิมเค้กกบมีเฉพาะสีเขียว แต่ต่อมามีการเพิ่มสีน้ำตาลและสีชมพูเข้ามาในกลุ่ม ตั้งแต่นั้นมาก็ได้มีการพัฒนารูปแบบอื่น ๆ รวมถึงรูปแบบตามฤดูกาล (เช่น ตุ๊กตาหิมะ และ "ลูกเจี๊ยบ" อีสเตอร์) เค้กกบได้ชื่อว่า "มีเฉพาะในรัฐเซาท์ออสเตรเลีย" และได้นำมาใช้ในการประชาสัมพันธ์รัฐ ด้วยความตระหนักถึงความสำคัญทางวัฒนธรรม ในปี ค.ศ. 2001 เค้กกบจึงได้รับการขึ้นทะเบียนเป็นสัญลักษณ์มรดกของรัฐเซาท์ออสเตรเลียโดยองค์การอนุรักษ์แห่งชาติแห่งรัฐเซาท์ออสเตรเลีย

องค์ประกอบ
----------

 ภาพตัดขวางของเค้กกบ แสดงโครงสร้างภายใน
เค้กกบเป็นของหวานขนาดเล็กที่มีรูปร่างคล้ายกบอ้าปาก ประกอบด้วยฐานเป็นเค้กฟองน้ำที่มีแยมอยู่ตรงกลาง ใส่ครีมเทียมด้านบน และปิดด้วยชั้นน้ำตาลไอซิงฟงด็องหนา ๆ สูตรในปัจจุบันยังคงเหมือนกับสูตรที่ใช้เมื่อเค้กถูกผลิตขึ้นครั้งแรกในปีทศวรรษ 1920 เมื่อทำการผลิต ชั้นของเค้กฟองน้ำขนาดใหญ่จะถูกรวมเข้าด้วยกันและตัดเป็นรูปร่างโดยอัตโนมัติ หุ้มด้วยฟงด็อง และปากก็ขึ้นรูปด้วยมีดร้อน ดวงตาทำจากฟงด็องที่มีสีที่ตัดกันกับตัวเค้กจะถูกเพิ่มเข้าไปบนส่วนหัวเค้กด้วยมือ เค้กที่ทำเสร็จแล้วจะถูกนำมาวางบนถาดกระดาษ ฟองดองโดยปกติจะเป็นสีน้ำตาล สีเขียว หรือสีชมพู แต่ในโอกาสพิเศษอาจมีสีที่หลากหลายกว่านั้นเช่นสีแดงและสีเหลือง

ประวัติ
-------

ร้านบัลฟอร์สไม่ได้ถือว่าการคิดค้นเค้กกบเป็นผลงานของบุคคลใดบุคคลหนึ่งหรือคิดค้นในปีใดปีหนึ่ง แต่คาดว่าจอห์น กอร์ดอน บัลฟอร์ (John Gordon Balfour) อาจได้รับแรงบันดาลใจจากแปตีฟูร์ที่หุ้มด้วยฟงด็องเมื่อครั้งมาเยือนกรุงปารีสในปี ค.ศ. 1923 เค้กกบเป็นหนึ่งใน "แฟนซีต่าง ๆ" (assorted fancies) ที่มีพื้นฐานมาจากฟงด็อง เปิดตัวในช่วงที่ห้องน้ำชา (tearoom) ยังคงได้รับความนิยมในเมืองแอดิเลด ต่อมาไม่นานเค้กกบก็กลายเป็นที่รู้จักในฐานะตัวนำโชคของร้านบัลฟอร์ส เดิมจะขายเฉพาะในรัฐเซาท์ออสเตรเลีย แต่ปัจจุบันมีขายในรัฐวิกทอเรีย นิวเซาท์เวลส์ และควีนส์แลนด์ด้วย

เค้กกบดั้งเดิมมีสีเขียว และสีเขียวยังคงเป็นสีของเค้กกบที่ได้รับความนิยมมากที่สุด เค้กสีน้ำตาลช็อกโกแลตและสีชมพูถูกเพิ่มเข้ามาในภายหลัง นอกจากนี้ แม้ว่ารูปกบจะโดดเด่น แต่ในโอกาสพิเศษต่าง ๆ ก็มีการออกแบบเค้กที่แตกต่างออกไปเล็กน้อย เช่นเค้กคุณพ่อคริสต์มาสและตุ๊กตาหิมะที่วางจำหน่ายในช่วงเทศกาลคริสต์มาส และเค้ก "ลูกเจี๊ยบ" ในช่วงเทศกาลอีสเตอร์ เค้กกบยังเคยจำหน่ายในสีของสโมสรฟุตบอลแอดิเลด

เค้กกบถือเป็นสัญลักษณ์ของรัฐเซาท์ออสเตรเลียมาช้านาน และบางครั้งก็ถูกใช้เพื่อช่วยประชาสัมพันธ์รัฐ ตัวอย่างเช่น ในปี ค.ศ. 2001 มีการมอบเค้กกบให้กับกรรมการระหว่างการหาเสียงครั้งสุดท้ายของ Joan Hall รัฐมนตรีการท่องเที่ยวของรัฐเซาท์ออสเตรเลีย เพื่อให้ได้สิทธิ์เป็นเจ้าภาพของงานแข่งขันเวิลด์โพลิสแอนด์ไฟเออร์เกมส์ ในปี ค.ศ. 2007 ที่แอดิเลด ในขณะที่บางคนเช่น Peter Goers แนะนำในเชิงเหน็บแนมและเสียดสีให้สร้างอนุสาวรีย์ของเค้กกบ การตระหนักรู้เกี่ยวกับเค้กกบอย่างจริงจังมีมากขึ้นในปี ค.ศ. 2001 เมื่อเป็นหนึ่งในรายการแรก ๆ ที่ได้รับเลือกให้เป็นสัญลักษณ์ของรัฐเซาท์ออสเตรเลียโดยองค์การอนุรักษ์แห่งชาติแห่งรัฐเซาท์ออสเตรเลีย ในโอกาสครบรอบ 165 ปีของรัฐ ได้มีการเพิ่มเค้กกบลงในรายการมรดกแห่งชาติในฐานะ "สังหาริมทรัพย์" (movable asset)

ในอดีต เค้กกบขายดีในร้านบัลฟอร์ส และในบางครั้งยอดขายก็ทะลุยอดไปตามเหตุการณ์ที่เกิดขึ้นกับบริษัท เมื่อบริษัทถูกสั่งพิทักษ์ทรัพย์ในปี ค.ศ. 2000 คอลัมน์ในหนังสือพิมพ์ *The Advertiser* โดย Rex Jory เชิญชวนให้ผู้คนสนับสนุนบริษัทด้วยการซื้อเค้ก และยอดขายก็เพิ่มขึ้นเป็นสองเท่า ในทำนองเดียวกัน การที่เค้กกบกลายเป็นสัญลักษณ์ของรัฐเซาท์ออสเตรเลียในปี ค.ศ. 2001 ก็ทำให้ยอดขายเพิ่มขึ้นเช่นเดียวกัน ความสำเร็จของเค้กกบนำไปสู่การลอกเลียนแบบ บัลฟอร์สจึงตอบโต้ด้วยการจดทะเบียนทั้งชื่อและรูปร่างของผลิตภัณฑ์ในฐานะเครื่องหมายการค้าในปี ค.ศ. 2001

เค้กที่คล้ายกัน
---------------

### เดนมาร์ก

*Frøkage* ("เค้กกบ") ของเดนมาร์ก มีอายุย้อนไปถึงทศวรรษ 1950 เป็นอย่างน้อย ในช่วงทศวรรษ 1970 กลายเป็นที่รู้จักในชื่อ *Kajkage* ("เค้ก Kaj") ซึ่งตั้งชื่อตามตัวละครกบ Kaj ในรายการละครหุ่นโทรทัศน์สำหรับเด็กของเดนมาร์ก *Kaj &amp; Andrea* รูปร่างหน้าตาคล้ายกับเค้กของออสเตรเลีย มีมาการูนชั้นบาง ๆ ด้านล่างแทนที่จะเป็นเค้กฟองน้ำ และคลุมหน้าด้วยมาร์ซิแพนสีเขียวแทนที่จะเป็นฟงด็อง

### สหราชอาณาจักร

เค้กกบมีองค์ประกอบคล้ายกันกับ เฟรนช์แฟนซีส์ (French Fancies) ของมิสเตอร์คิพลิง บริษัทผู้ผลิตของอังกฤษ

อ้างอิง
-------

1. 1 2  Jauncey (May 2004)
2. 1 2 3  Jauncey (2004), p. 211.
3. 1 2 3 4  Flanders (2007), p. 36.
4. 1 2 3  Hockley (26 May 2001), p. 29.
5. 1 2 3  The Balfours Story, p. 82
6. 1 2 3 4  Clarke (17 June 2003), p. 31.
7. ↑  Haran (2001)
8. ↑  Goers (2007)
9. ↑  Lloyd (7 April 2001), p. 30.
10. ↑  Hooper (9 November 2000), p. 11.
11. ↑  "Protection for frog cake" (12 September 2001), p. 9.
12. ↑  "Historien om Kaj-kagen - TV 2". *livsstil.tv2.dk*. 13 August 2013.
13. 1 2  "Det dufter og smager - når Hans han bager". *ugeavisen.dk*. 18 November 2019.

### บรรณานุกรม

* Clarke, Daniel (17 June 2003). "Our State South Australia, Diverse, Different and Dynamic Beyond Value". *The Advertiser*. p. 31.
* Balfours, Balfours (2019). *The Balfours Story* (PDF). *Balfours*. p. 82.
* Flanders, Anna, บ.ก. (2007). *Made in SA. South Australian business: a state of growth*. Advertiser Enterprises. p. 36. ISBN 978-0-9599602-5-9.
* Goers, Peter (18 August 2007). "A little lunacy on Victoria Square". *The Advertiser*. สืบค้นเมื่อ 17 May 2014.
* Haran, Brady (11 June 2001). "How 8 of these Frog Cakes helped to win 2007 World Police and Fire Games". *The Advertiser*. p. 8.
* Hockley, Catherine (26 May 2001). "Tuckshop cup cake treat leap-frogs ahead". *The Advertiser*. p. 29.
* Hooper, Ben (9 November 2000). "Leaping frog cake sales help bakery". *The Advertiser*. p. 11.
* Jauncey, Dorothy (2004). *Bardi Grubs and Frog Cakes: South Australian Words*. Oxford University Press. pp. 211–212. ISBN 0-19-551770-9.
* Jauncey, Dorothy (May 2004). "South Australia – 'Kind of Different'?". *OzWords*. Australian National Dictionary Centre. สืบค้นเมื่อ 17 May 2014.
* Lloyd, Tim (7 April 2001). "When pride is a frog cake and Popeye". *The Advertiser*. p. 30.
* "Protection for frog cake". *The Advertiser*. 12 September 2001. p. 9.